
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāja interešu pārstāve 
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un pārdevēju saistībā ar bērnu apavu neatbilstību līguma noteikumiem. 
No lietas materiāliem izriet, ka patērētājs 2026.gada 14.martā pārdevēja veikalā  par 45,00 euro iegādājās jaunus bērnu apavus, modelis 408032L BKW, 13,5 izmērs. 2026.gada 11.jūlijā patērētājs vērsās pie pārdevēja, norādot, ka apaviem purngala daļā ir atplīsuši diegi, un pieprasīja apavu maiņu. 2026.gada 21.jūlijā pārdevējs prasījumu noraidīja. Patērētājs atkārtoti vērsās pie pārdevēja, pieprasot naudas atmaksu, taču arī šis prasījums tika noraidīts. Patērētājs Komisijai lūdz atcelt pirkuma līgumu un atmaksāt par apaviem samaksātos 45,00 euro. 
Pārdevējs lietā ir sniedzis skaidrojumu, ka apaviem nav konstatēts ražošanas defekts. Pārdevējs norāda, ka kreisās kurpes purngala daļā diegs pārrauts ārējas mehāniskas iedarbības rezultātā, purngalam aizķeroties aiz priekšmeta vai virsmas. Uz baltās zoles redzamās nobrāzuma pēdas turpinās uz apava virspuses materiāla, kur nobrāzuma vietā ir aizķerts diegs un materiālā izveidojies robs. Pārdevējs arī norāda, ka turpmākas apavu lietošanas laikā plīsuma apjoms palielinājies pirkstu spiediena ietekmē. 
Komisija, izvērtējot lietā esošos apstākļus, secina, ka patērētāja prasība nav apmierināma. 
Komisija skaidro, ka saskaņā ar Patērētāju tiesību aizsardzības likuma 13. panta pirmo daļu pārdevēja pienākums ir nodrošināt preces atbilstību līguma noteikumiem. Atbilstoši minētā panta otrajai daļai pārdevējs ir atbildīgs par jebkuru preces piegādes dienā esošu neatbilstību, kas atklājas divu gadu laikā no preces piegādes dienas. Savukārt saskaņā ar 13. panta trešo daļu, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī, izņemot gadījumu, kad šāds pieņēmums ir pretrunā ar preces raksturu vai neatbilstības veidu. 
No minētā izriet, ka, tā kā apavu bojājums konstatēts gada laikā pēc preces iegādes, sākotnēji ir piemērojams pieņēmums, ka neatbilstība pastāvēja preces piegādes brīdī. Tomēr minētais pieņēmums ir atspēkojams ar pierādījumiem par bojājuma raksturu un tā rašanās cēloni. 
Komisija norāda, ka lietā iesniegtajās fotogrāfijās viena apava purngala daļā ir redzams lokāls, dziļš nobrāzums. Nobrāzuma pēdas sākas uz zoles ārējās virsmas un turpinās pāri apava purngala virspuses materiālam. Nobrāzuma vietā ir bojāts materiāls, pārrauts diegs un atvērusies šuve. Bojājums ir koncentrēts vienā puspāra purngalā, savukārt otram apavam analogs šuves atvērums nav konstatējams. 
Komisijas ieskatā bojājuma atrašanās vieta, dziļums, nevienmērīgās un spurainās materiāla malas, kā arī savstarpēji saistītās nobrāzuma pēdas uz zoles un virspuses materiāla liecina par apava saskari ar ārēju raupju vai asu priekšmetu vai virsmu. Šāds bojājuma raksturs nav raksturīgs šuves spontānai atvēršanai nepietiekamas materiāla vai šuves izturības dēļ. 
Komisija ņem vērā patērētāja norādi, ka apavi faktiski lietoti aptuveni divus mēnešus un pēc bojājuma konstatēšanas vairs nav valkāti. Tomēr lietošanas ilgums pats par sevi nepierāda ražošanas defektu, ja lietā esošie objektīvie pierādījumi norāda uz ārējas mehāniskas iedarbības pēdām. Tāpat apstāklis, ka otrs tajā pašā pirkumā iegādātais apavu pāris tiek lietots bez līdzīga bojājuma, nepierāda konkrētā apavu pāra neatbilstību līguma noteikumiem. 
Pārdevēja sniegtais bojājuma cēloņa skaidrojums ir konkrēts un atbilst fotogrāfijās redzamajam bojājuma raksturam. Līdz ar to Komisija atzīst, ka pārdevējs ar lietā iesniegto pierādījumu kopumu ir atspēkojis Patērētāju tiesību aizsardzības likuma 13. panta trešajā daļā noteikto pieņēmumu. Apavu bojājums ir radies pēc preces piegādes ārējas mehāniskas iedarbības rezultātā, nevis preces ražošanas defekta dēļ. 
Tā kā nav konstatēts, ka patērētājam pārdota līguma noteikumiem neatbilstoša prece, nav pamata piemērot Patērētāju tiesību aizsardzības likuma 28. pantā paredzētos tiesiskās aizsardzības līdzekļus un atcelt pirkuma līgumu, atmaksājot par apaviem samaksāto naudas summu. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 

nolemj:

noraidīt patērētāja prasību par pirkuma līguma atcelšanu un 45,00 euro atmaksu par bērnu apaviem, modelis 408032L BKW, 13,5 izmērs. 

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams. 
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							          Sandra Vētra

